ไฟแนนเชียลไดเจสต์
TOP รักษาเครดิต BBB
10 ม.ค. 2556

TOP รักษาเครดิต BBB
สถาบันจัดอันดับเครดิต สแตนดาร์ด แอนด์ พัวร์ (S&amp;P) คงอันดับความน่าเชื่อถือระยะยาวของบริษัท ไทยออยล์ (TOP) ที่ “BBB” โดยแนวโน้มอันดับความน่าเชื่อถือของบริษัทมีเสถียรภาพ 
นอกจากนี้ S&amp;P ยังได้จัดอันดับความน่าเชื่อถือการออกหุ้นกู้ไม่มีหลักประกันไม่ด้อยสิทธิที่จะมีการเสนอขายที่ “BBB”
BWG เปิดสูตรซื้อหุ้นอัคคีปราการ
บริษัท เบตเตอร์ เวิลด์ กรีน (BWG) แจ้งว่า ผู้ถือหุ้นของบริษัทได้สิทธิจองซื้อหุ้นเพิ่มทุนของบริษัท อัคคีปราการ จำนวน 21 ล้านหุ้น สัดส่วน 34.01218 ต่อ 1 หุ้นอัคคีปราการ ในราคาหุ้นละ 2 บาท กำหนดวันจองซื้อและชำระเงินวันที่ 23-25 ม.ค.นี้ 
ล่าสุดราคาหุ้น BWG ปิดที่ 1.77 บาท เพิ่มขึ้น 0.02 บาท
ทองเล่นในกรอบแคบ
บริษัท วายแอลจี เปิดกลยุทธ์การลงทุนในทองคำ ว่า ราคาขึ้นทดสอบแนวต้าน 1,674 เหรียญสหรัฐต่อออนซ์ แต่หากไม่สามารถผ่านไปได้ อาจทำให้ราคาอ่อนตัวลง ซึ่งเป็นโอกาสเก็งกำไรระยะสั้น
นักลงทุนสามารถซื้อและขายทำกำไรในกรอบราคา สำหรับนักลงทุนที่มีทองคำในมือ แนะนำให้ทำกำไรหากราคาดีดตัวขึ้นและไม่ผ่านแนวต้าน 1,670 หรือ 1,674 เหรียญสหรัฐต่อออนซ์ หากราคาย่อตัวมาแนวรับ 1,642 หรือ 1,635 เหรียญสหรัฐต่อออนซ์ โดยรักษาระดับไว้ได้ก็เป็นจุดซื้อเก็งกำไรระยะสั้น
“ราคาทองคำยังอยู่ในช่วงปรับฐานของราคา แนะนำให้นักลงทุนเล่นในกรอบและให้รอจังหวะซื้อเมื่อราคาย่อตัวลงมาบริเวณแนวรับ และขายทำกำไรเมื่อราคาดีดตัวขึ้นไปบริเวณแนวต้าน” 
DEMCO เหลือหุ้นยังไม่ขายอีก 84 ล้านบาท 
บริษัท เด็มโก้ (DEMCO) ขายหุ้นที่ซื้อคืนวันละ 3 แสนหุ้น อย่างต่อเนื่อง ล่าสุดวันที่ 9 ม.ค. 2556 ได้เงินมาจำนวน 2.43 บาท หลังขายออกในราคาหุ้นละ 8.05-8.15 บาท ปัจจุบันยังมีหุ้นที่ยังไม่ได้ขายอีกจำนวน 16,529,000 หุ้น คิดเป็น 2.98% ของทุนเรียกชำระแล้ว รวมทั้งสิ้น 84.13 ล้านบาท
LL ขายหุ้นเพิ่มทุนเกลี้ยง 115 ล้านบาท
บริษัท ลิฟวิ่งแลนด์ แคปปิตอล (LL) ประสบความสำเร็จในการขายหุ้นเพิ่มทุนให้กับนักลงทุนบุคคล 1 คน และนิติบุคคลอีก 1 คน รวมทั้งสิ้น 460 ล้านหุ้น ในราคาหุ้นละ 0.25 บาท ได้รับเงินมาทั้งสิ้น 115 ล้านบาท